Seun na plek van veiligheid ná skok-aanrandingsvideoArgieffoto ŉ Negejarige seun, wat erg aangerand is deur ŉ buurvrou in Nquthu, KwaZulu-Natal, is na ŉ plek van veiligheid geneem. Die vrou is intussen in hegtenis geneem. Weziwe Thusi, provinsiale LUR vir maatskaplike ontwikkeling, het sy skok uitgespreek oor ŉ video van die voorval. Volgens ŉ verklaring deur sy departement het die vrou die seun daarvan beskuldig dat hy ŉ selfoon en geld van haar gesteel het. “In die video sien mens hoe die vrou, wat ook ŉ vuurwapen by haar het, die seun met ŉ tou aan ŉ paal vasbind en hom eers met ŉ sambok en later met ŉ stok aanrand,” het die departement gesê. “Daar na wurg sy hom. Sy dreig ook een van die bure wat die aanrading probeer keer.” Thusi het gesê hy is met afgryse vervul. “Ek kan nie glo dat ŉ vrou só wreedaardig kan optree nie. Dit is duidelik die aanranding was met die doel om ernstige skade aan te rig. Ek hoop sowaar sy word aangekla van poging tot moord, want wanneer mens ŉ kind met ŉ tou vasbind en só hard daaraan trek, bedoel jy om iemand dood te maak,” het hy gesê. Die vrou is in hegtenis geneem nadat die kind se peetma ŉ saak teen haar aanhangig gemaak het. Hy is in ŉ plek van veiligheid geplaas. “Dit is die tweede soortgelyke voorval in Nquthu,” het Thusi bygevoeg. “Ek onthou ook ŉ vrou wat ŉ skolier aangerand het nadat sy die kind daarvan beskuldig het dat sy haar kêrel wou steel. Mense het duidelik nie uit daardie saak geleer dat niemand die reg het om kinders te mishandel nie.” Thusi het gesê hy wil die kind se peetma bedank dat sy behoorlike stappe gedoen het en die polisie dat hulle vinnig reageer het.